ตลท. สั่ง AJA-WIN แจง Trading Alert พร้อมจับติด “แคชบาลานซ์” เริ่มพรุ่งนี้!
ตลท. สั่ง AJA-WIN แจง Trading Alert List หลังราคาพุ่งแรง พร้อมจับติด Cash Balance โดย AJA ติดแคชบาลานซ์ระดับ 3 ส่วน WIN ติดแคชบาลานซ์ระดับ 1 เริ่มพรุ่งนี้!
9 ก.ย. 2564

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ประกาศให้ บริษัท เอเจ แอดวานซ์ เทคโนโลยี จำกัด (มหาชน) หรือ AJA และ บริษัท สวนอุตสาหกรรม วินโคสท์ จำกัด (มหาชน) หรือ WIN เป็นหลักทรัพย์ที่มีระดับราคาและปริมาณการซื้อขายเปลี่ยนแปลงไปมากจากช่วงก่อนหน้า และอยู่ระหว่างบริษัทชี้แจงข้อมูล (Trading Alert List) พร้อมทั้งประกาศให้ AJA เป็นหลักทรัพย์ที่เข้าข่ายมาตรการกำกับการซื้อขาย ระดับ 3 : ห้าม Net settlement, ห้ามคำนวณวงเงินซื้อขาย และ Cash Balance เริ่ม 10 ก.ย. 2564 ถึง 15 ต.ค. 2564
รวมทั้ง WIN เป็นหลักทรัพย์ที่เข้าข่ายมาตรการกำกับการซื้อขาย ระดับ 1 : Cash Balance เริ่ม 10 ก.ย. 2564 ถึง 30 ก.ย. 2564
โดยวันนี้ (9 ก.ย. 2564) ราคาหุ้น AJA ปิดตลาดที่ระดับ 0.79 บาท ปรับตัวขึ้น 0.13 บาท หรือ 19.70% ด้วยมูลค่าการซื้อขาย 862.04 ล้านบาท ขณะที่ WIN ปิดตลาดที่ระดับ 1.03 บาท ปรับตัวขึ้น 0.20 บาท หรือ 24.10% ด้วยมูลค่าการซื้อขาย 243.60 ล้านบาท